BBP-syfers: Mark koop nie Ramaphosa se "nuwe dagbreek" nie - Solidariteit WêreldSolidariteit Wêreld
Tuis › Nuuskantoor › BBP-syfers: Mark koop nie Ramaphosa se "nuwe dagbreek" nie
BBP-syfers: Mark koop nie Ramaphosa se "nuwe dagbreek" nie
Solidariteit het met skok verneem dat die jongste BBP-syfers ver onder selfs pessimistiese vooruitskattings presteer het. Hoewel ontleders en kenners dit eens was dat ons inderdaad 'n inkrimping sou sien vir die eerste kwartaal van 2019, was Solidariteit uit die veld geslaan toe die kwartaallikse inkrimping van 3,2% bekend gemaak is.
Morné Malan, senior navorser verbonde aan die Solidariteit Navorsingsinstituut (SNI), sê die vreesaanjaendste aspek van die syfers wat op 6 Junie deur StatsSA vrygestel is, is dat bruto vastekapitaalvorming vir 'n vyfde agtereenvolgende kwartaal afgeneem het. "Dit wil sê, sedert pres. Ramaphosa se verkiesing as ANC-president aan die einde van 2017, het ons nog net 'n deurlopende afname bespeur in die bereidwilligheid van die mark om oor die lang termyn in die Suid-Afrikaanse ekonomie te investeer," het Malan bygevoeg.
Solidariteit spreek verder ook sy kommer uit oor die toestand van die mynwese wat in K1 2019 met 10,8% gekrimp het nadat dit in die voorafgaande twee kwartale ook met onderskeidelik 8,9% en 3,8% gekrimp het. "Dit is nie toevallig dat die inkrimping in ander sektore gepaard gaan met groei in algemene regeringsdienste nie. Hierdie sektor het die grootste groei getoon en dit bly ons grootste bron van kommer dat hierdie groei ten koste van produktiewe sektore kom. Die staat word al hoe groter deur meer geld uit die ekonomie te neem en dit swak aan te wend deur net nóg meer hindernisse in die pad van die privaat sektor op te rig," het Malan gesê.
Solidariteit maan pres. Ramaphosa om dringend werk daarvan te maak om die tallose beleide van die regerende party wat onvriendelik teenoor die ekonomie is, uit die weg te ruim. "Dit is nie net onteiening sonder vergoeding nie, dit is ook die oorregulering van die arbeidsmark; die hindernisse in die weg daarvan om nuwe besighede te begin; die minimum loon; swart ekonomiese bemagtiging; die mynbouhandves en ander handveste. Die lys is bykans eindeloos – daar is 'n magdom van swak, teenproduktiewe beleidsrigtings en die feit is dat mooipraatjies besigheid nie makliker maak nie. Die oplossing vir mnr. Ramaphosa en sy nuwe kabinet is hoegenaamd nie dringende ingrepe nie; dit is veel eerder dringende onttrekking uit die ekonomie en uit sakelui se besighede. Die regering het die probleem veroorsaak deur oorbodige betrokkenheid in die ekonomie. Slegs hulle kan dit oplos deur minder daarby in te meng," sê Malan.